Lietuvos centro partija

Istorija

Lietuvos centro partija susikūrė 2003 m. birželio 1 d., kai dauguma senosios Lietuvos centro sąjungos, veikusios 1993–2003 metais, narių, nesutikusių su LCS posūkiu į liberalizmą bei naujos Liberalų ir centro sąjungos įkūrimu, įsteigė Nacionalinę centro partiją. 2005 m. gegužės 21 d. Nacionalinė centro partija atgavo senąjį pavadinimą ir pasivadino Lietuvos centro partija.

Savivaldos rinkimai

2007 m. Lietuvos savivaldybių tarybų rinkimuose partija pelnė 11 634 rinkėjų balsus ir iškovojo 18 vietų savivaldybių tarybose (iš jų 13 vietų atiteko Varėnos rajono savivaldybės taryboje, meras – centristas Vidas Mikalauskas), 2011 m. – 10 856 rinkėjų balsus ir laimėjo 19 vietų savivaldybių tarybose.
2015 m. Lietuvos savivaldybių tarybų rinkimuose partija laimėjo 4 vietas: Adolfas Rinkūnas (Biržų rajono savivaldybėje), Alvydas Valeiša (Varėnos rajono savivaldybėje), Kristijonas Kameneckas (Elektrėnų savivaldybėje), Arūnas Gumuliauskas (Šiaulių miesto savivaldybėje).
2019 m. Lietuvos savivaldybių tarybų rinkimuose partija pelnė 14 741 rinkėjų balsą, iškovodama 8 mandatus: tris – Klaipėdos miesto savivaldybėje (kandidatų sąrašo lyderė, kandidatė į meres – Nina Puteikienė), dvi – Alytaus miesto savivaldybėje (kandidatų sąrašo lyderė, kandidatė į meres – Laura Radzevičiūtė) bei tris – Varėnos rajono savivaldybėje (kandidatų sąrašo lyderis, kandidatas į merus – Vidas Mikalauskas).

Parlamento rinkimai

2012 m. Lietuvos centro partija dalyvavo nacionalinio susivienijimo „Už Lietuvą Lietuvoje“ veikloje.
2016 m. Lietuvos Respublikos Seimo rinkimuose Lietuvos centro partija dalyvavo kaip Antikorupcinės Kristupo Krivicko ir Naglio Puteikio koalicijos narė. Daugiamandatėje apygardoje koalicija surinko 6,06% visų rinkimuose dalyvavusiųjų – 77 114 – rinkėjų balsų, tačiau jų neužteko patekti į Lietuvos Respublikos Seimą, nes patekimo riba politinėms partijoms yra 5, o koalicijoms – 7 procentai balsų. Tokiu atveju Antikorupcinė Kristupo Krivicko ir Naglio Puteikio koalicija Lietuvos Respublikos Seime būtų turėjusi nemažai vietų, iškovotų jau vien daugiamandatėje apygardoje.
2016 m. spalio 23 d. Seimo rinkimuose Naglis Puteikis, kaip Lietuvos centro partijos atstovas, vienmandatėje Danės apygardoje išrinktas Lietuvos Respublikos Seimo nariu.

Prezidento rinkimai

2017 m. vasario 12 d. Kaune įvykusiame Lietuvos centro partijos suvažiavime buvo nuspręsta, kad artėjančiuose šalies Prezidento rinkimuose partija kels savo kandidatą – juo sutiko tapti ir buvo vienbalsiai patvirtintas partijos pirmininkas, Lietuvos Respublikos Seimo narys Naglis Puteikis.

Europos Parlamento rinkimai

2019 m. kovo 9 d. dabartinis Europos Sąjungos Parlamento narys, mecenatas, filantropas Antanas Guoga pranešė, jog sieks dar vienos kadencijos ES Parlamente. Vėliau Kaune įvykusiame Lietuvos centro partijos suvažiavime Antanas Guoga buvo patvirtintas kandidatų sąrašo lyderiu – jam buvo patikėta vesti partiją artėjančiuose rinkimuose.

Jaunimo organizacija

2017 m. lapkričio 11 d. Kaune, tame pačiame Lietuvos centro partijos Tarybos posėdyje, buvo iš esmės vienbalsiai pritarta partijos nario, Kazimiero Simonavičiaus universiteto Teisės studento Liutauro Barčkaus kandidatūrai eiti partijos jaunimo organizacijos – Jaunimo grupės (Jaunųjų centristų) – pirmininko, o kartu – ir Lietuvos centro partijos Tarybos nario, pareigas.

Simbolika

Remiantis Lietuvos centro partijos Įstatais, patvirtintais Lietuvos Respublikos teisingumo ministerijos, simboliką sudaro: keturlapis žalios spalvos dobilas, apjuostas tautinių spalvų ovalu. Pats ženklas – baltame lauke su partijos pavadinimu.